
INDOKOLÁS

KISKŐRÖS VÁROS ÖNKORMÁNYZATA KÉPVISELŐ-TESTÜLETÉNEK 

az önkormányzat szervezeti és működési szabályzatáról szóló 

…/2013. (…….) önk. rendeletéhez
Kiskőrös Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) értelmében, rendeletben szabályozza az önkormányzat szervezeti és működési szabályait (a továbbiakban: SzMSz). Az eddigiektől eltérően az SzMSz felhatalmazó rendelkezései, a rendelet szabályozásának kiterjedtségétől függően az Mötv. számos bekezdésében, valamint egyéb jogszabályokban foglalnak helyet.
I. Fejezet

Általános rendelkezések
1-2. §
Az Mötv. 53.§ (1) bekezdésében foglalt kötelező tartozéka az SzMsz-nek az Önkormányzat megnevezésének és székhelyének feltüntetése. Az eddigi helyi rendelethez hasonlóan – és jellemző a rendelet egészére – kimaradnak azok az általános rendelkezések, melyek az 
Mötv-ben helyet foglalnak.
3. §
Útmutatásként rögzítjük Kiskőrös Város címeréről és zászlajáról szóló döntéseinek fellelhetőségét, mint általános részi, máshová nem illő rendelkezést.
II. Fejezet

A Képviselő-testület működésének szabályai
4. §
A munkaterv meghatározása a képviselő-testület kiszámítható működésének a feltétele, mely garanciát nyújt bizonyos – a jogszabályok által meghatározott – darabszámú és tartalmú testületi ülés megtartására. Ezen munkaterv részletszabályait tartalmazza jelen szakasz.
5 - 23. §
Az Mötv. 53.§ (1) bekezdésének c) pontjában foglalt felhatalmazó rendelkezés alapján az SzMSz-nek tartalmaznia kell a képviselő-testület üléseinek részletes szabályait. Ezen szabályok részletezve jelen fejezet második alcímétől a tízedik alcíméig terjedő szakaszokban foglalnak helyet, szabályozva a Képviselő-testületi ülések és az előterjesztések rendjét, valamint tartalmi, formai követelményeit, a Képviselő-testület összehívásának szabályait, a napirendi pontok elfogadásának, elnapolásának módját, a képviselői önálló indítványok, az interpelláció, a kérdések, észrevételek, tájékoztatók, bejelentések, valamint a napirend előtti felszólalások rendjét.
Ezen szakaszok alkotják az SzMSz törzsét és ezek azok a szabályok, melyeken a legkevesebb változás következett be az elmúlt tíz évben megszokottakhoz képest. Ennek azon egyszerű oka van, hogy a képviselő-testülete ülései részletszabályainak megalkotásában az önkormányzat az eddigiekben is szabad kezet kapott és a törvényhozó továbbra sem szándékozott ezeket a szabályokat központosítani. Az éves szinten 6 rendes testületi ülésen, a polgármester szerepkörének rögzítésén, az ülések nyilvánosságán kívüli szabályok nagy része változatlan formában megmaradt jelen rendeletben is, figyelemmel azonban a jogalkotásról szóló 2010. évi CXXX. törvény (a továbbiakban: Jat.) 3.§-nak második és harmadik mondatára, a rendelkezések párhuzamosságának kerülésével.
Az Mötv. 43-55. §-ban foglalt rendelkezések, melyeket eddig az SzMSz többnyire magában foglalt, fenti Jat. rendelkezésre tekintettel, nem kerültek bele jelent rendeletbe. Ennek következménye, hogy a képviselő-testületi ülések lefolytatásához szükséges teljes joganyagot csak úgy láthatjuk együtt, ha az Mötv-t és a hatályos SzMSz-t együtt forgatjuk. Ez többi helyi joganyagunkra is egyre inkább jellemző.
24 - 26. §
Az Mötv. 53.§ (1) bekezdésének c-d) pontjában foglalt felhatalmazó rendelkezések alapján az SzMSz-nek tartalmaznia kell a képviselő-testület üléseinek tanácskozási rendjét, a képviselőkre vonatkozó magatartási szabályokat, az ülés rendjének fenntartása és az annak érdekében hozott döntésekről való rendelkezéseket.
27-30. §
Az ülés vezetésétől eltérően az előterjesztések tárgyalásának részletes vitavezetési szabályait nem köti ki kötelező tartalmi elemként az Mötv., pontosabban nem nevesíti, mint kötelező tartalmi elemet, de ezen rendelkezések nélkül az SzMSz lényegét vesztette. Ezen rendelkezések azt a célt szolgálják, hogy a szabályzat útmutató legyen váratlan helyzetekben is a képviselő-testületi ülések alkalmával.
A rendelet 28-30.§-ig terjedő szakaszaiban, az Mötv. 53.§ (1) bekezdésének c) pontjában foglalt felhatalmazó rendelkezések alapján, a képviselő-testületi ülést vezető elnöknek ad konkrét iránymutatásokat egészen a szavazásig, a döntésig. 
31. §
A döntéshozatal szabályaival kapcsolatban több változás is bekövetkezett az eddig megszokottakhoz képest. Az Mötv. részletesen szabályozza 47-50. §-ban a döntéshozatallal és a szavazással kapcsolatos kérdéskört, fontos ezért jól szemügyre venni, hogy mely rendelkezések indokoltak a helyi rendeletben.

A minősített többség vizsgálatakor azt kell látnunk, hogy a helyben kialakult szokásokon túl, melyek a jelen rendelet 31.§ (1) bekezdésének 3 pontjában felsoroltakat jelentik, minden egyéb esetet nevesít az Mötv.. Ugyanakkor kénytelenek vagyunk az ezzel kapcsolatos maradék rendelkezést feltüntetni, hiszen ezt kötelezően írja számunkra elő a Mötv. 53.§ (1) bekezdés f) pontja.
Az Mötv. 53.§ (1) bekezdésének e) pontjában foglalt felhatalmazó rendelkezések alapján az SzMSz-nek tartalmaznia kell a képviselő-testület üléseinek nyilvánosságáról szóló rendelkezéseket is. Az erre vonatkozó rendelkezések szintén ezen szakaszban foglalnak helyet.
32. §

Azon döntéseket foglalja magába jelen rendelkezés – szintén az Mötv. 53.§ (1) bekezdésének e) pontjában foglalt felhatalmazó rendelkezések okán – melyeket természetüknél fogva, a nyilvánosság érdekeit szem előtt tartva sem kell társadalmi egyeztetésre bocsátani.
33. §

Ezen szakasz a döntés-előkészítéshez kapcsolódó, nem társadalmi véleményezéseket, írja elő kötelező hatállyal, például a jegyző számára.
34-37. §
Az Mötv. 53.§ (1) bekezdésének f) pontjában foglalt felhatalmazó rendelkezések alapján az SzMSz-nek tartalmaznia kell a képviselő-testület döntéseihez szükséges szavazások rendjét. 
38-39. §
Az Mötv. 53.§ (1) bekezdésének g) pontjában foglalt felhatalmazó rendelkezések alapján a képviselő-testület ülésein hozott határozatokról és megalkotott rendeletekről is rendelkeznie kell az SzMSz-nek. Ezen rendelkezés technikai iránymutatást ad a döntések sorszámozásáról, kihirdetéséről, nyilvánosságáról és a felügyeleti szervhez való megküldéséről.
III. Fejezet
A közmeghallgatás és a lakossági fórumok rendje, valamint

a helyi népszavazás és népi kezdeményezés szabályozása
40. §
Az Mötv. 53.§ (1) bekezdésének i) pontjában foglalt felhatalmazó rendelkezés alapján az SzMSz-nek tartalmaznia kell a képviselő-testület számára kötelező évente minimum egy közmeghallgatásra vonatkozó helyi szabályokat.

41-42. §
A  helyi önkormányzatokról szóló 1990. évi LXV. törvény (a továbbiakban: Ötv) rendelkezései szerint, melyek  a jelen rendelet hatálybalépésekor még hatályban vannak, a helyi lakosság számár bizonyos feltételek megléte esetén lehetősége van népszavazás vagy népi kezdeményezés tartására. Az Ötv. 50.§-a ad felhatalmazó rendelkezést az önkormányzat számára, hogy rendeletében szabályozza a felettes jogszabály által le nem fedett területeket ebben a két témakörben.
IV. Fejezet

Az Önkormányzat szerveiről

43-51. §

Az Mötv. 53.§ (1) bekezdésének j) pontjában foglalt felhatalmazó rendelkezés alapján az SzMSz-nek tartalmaznia kell az önkormányzat szerveivel, azok feladataival és jogállásával kapcsolatos rendelkezéseket.
A helyi rendeletekben ezen rendelkezéseket fogyatkoztak meg leginkább azzal, hogy a polgármesterrel, a képviselő-testülettel, a bizottságokkal, valamint a jegyzővel kapcsolatos rendelkezések nagy részét is magába foglalja az Mötv..
Ezen szakaszokban azon rendelkezéseket olvashatjuk, melyek a törvényben nem szabályozott kérdésekben adnak iránymutatást. 

Fontos ezeknél a szakaszoknál a rendelet mellékleteinek tanulmányozása is, hiszen ezekben foglalnak helyet a képviselő-testület, valamint a bizottságok tagjainak felsorolása, mely szintén kötelező elem, és a mellékletekben találhatóak az átruházott hatáskörben részben a polgármester, részben a bizottságok által ellátandó feladatkörök.

V. Fejezet

A polgármester, az alpolgármester, a képviselők és a bizottsági tagok 

díjazásának illetve tiszteletdíjának szabályozása

52. §
A polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény rendelkezéseit a jogszabályi keretek közt kiegészítendő rendelkezéseket találhatunk ebben a szakaszban.
VI. Fejezet

Kiskőrös Város Önkormányzatának hivatala

53-54. §
Az önkormányzat adminisztratív teendőit kiszolgáló hivatal, azaz a polgármesteri hivatallal kapcsolatos olyan rendelkezések foglalnak helyet ezekben a szakaszokban, melyek törvényben vagy a polgármesteri hivatal szervezeti és működési szabályzatában nem találhatóak meg. A részletszabályokat tehát nem, de a hivatal főbb jellemzőit mint a dolgozói létszámot és a nyitvatartási időt az önkormányzati SzMSz-nek is kell tartalmaznia.
A táblázatos jellegnek köszönhetően a hivatallal kapcsolatos nyitvatartási idők a rendelet mellékletében találhatóak, mind a nyitvatartási, mind az ügyfélfogadási idő.

A jegyzőre vonatkozó legnagyobb változás a jegyző kinevezésével kapcsolatban találhatjuk. Munkáltatója 2013. január 01. napját követően kizárólag a polgármester.

Az Mötv. 53.§ (1) bekezdésének k) pontjában foglalt felhatalmazó rendelkezés alapján az SzMSz-nek tartalmaznia kell a jegyző jogszabálysértő döntésekkel, valamint működéssel kapcsolatos jelzési kötelezettségét.

VII. Fejezet

A nemzetiségi önkormányzatok működési feltételeinek szabályozása

55-56. §
A nemzetiségek jogairól szóló 2011. évi CVIIIX. törvény 80.§ (2) bekezdésének megfelelően rögzíti a rendelet ezen szakasza nemzetiségi önkormányzatnak biztosított működési feltételeket.
VIII. Fejezet
Záró rendelkezések

